钦定古今图书集成/明伦汇编/官常典/第541卷 > 安国
## 钦定古今图书集成/明伦汇编/官常典/第541卷 > 安国

按《明外史》本传：“国字良臣，绥德卫人。初为诸生，通《春
秋》子史，知名里中。后袭世职，为指挥佥事。正德三年，
中武会试第一，进署指挥使，赴陕西三边立功。刘瑾
要贿，国同举六十人咸无赀。瑾乃编之行伍，有警听
调，禁其擅归。六十人者悉大窘，侪于戍卒不聊生。而
边臣惮瑾，竟无有收恤之者。寘𫔍反，肆赦始放还。通”
政丛兰请收用，瑾怒，讽给事中张瓒等劾诸人皆庸
才，悉停其加官。瑾诛，始以故官分守宁夏西路。寻进
署都指挥佥事，充右参将，擢右副总兵，协守大同，徙
延绥。十一年冬，寇二万骑分掠偏头关诸处。国偕游
击杭雄驰败之岢岚州，斩首八十馀级，获马千馀匹，
寇遂遁。初，寇大入白羊口，帝遣中官张忠、都督刘晖、
侍郎丁凤统京军讨之。比至，已饱掠去。忠、晖耻无功，
至是纪功御史刘澄甫《攘国》等功归之，大行迁赏。忠
等悉增禄，予世荫。尚书王琼亦加少保，荫子锦衣。国
时以署都督佥事为宁夏总兵官，仅予实授。意不平，
不敢自列，乃具疏力辞，为部卒重伤者乞叙录。琼请
再叙国功，始进都督同知。当是时，佞幸擅朝，债帅风
大炽，独国以材武致大将。端谨练戎务，所至思尽职，
推将材者必归焉。在镇四年卒。特谥《武敏》。